ASIMAR รับทรัพย์ 150 ลบ. หลังคว้างานต่อเรือไฟฟ้า EA รวม 12 ลำ
ASIMAR รับทรัพย์ 150 ลบ. หลังคว้างานต่อเรือไฟฟ้า EA รวม 12 ลำ พร้อมเดินหน้าประมูลงานใหม่ต่อเนื่อง เผยยอด Backlog กว่า 170 ลบ.
ASIMAR รับทรัพย์ 150 ลบ. หลังคว้างานต่อเรือไฟฟ้า EA รวม 12 ลำ พร้อมเดินหน้าประมูลงานใหม่ต่อเนื่อง เผยยอด Backlog กว่า 170 ลบ.
30 มี.ค. 2563

นายสุรเดช ตัณฑ์ไพบูลย์ ประธานเจ้าหน้าที่บริหาร บริษัท เอเชียน มารีน เซอร์วิสส์ จำกัด (มหาชน) หรือ ASIMAR เปิดเผยว่า บริษัทได้ลงนามสัญญาจ้างต่อเรือ กับบริษัท ไมน์โมบิลิตี  รีเสิร์ช จำกัด ซึ่งเป็นบริษัทย่อยของ บริษัท พลังงานบริสุทธิ์ จำกัด (มหาชน) หรือ EA  ให้ดำเนินการต่อเรือโดยสารปรับอากาศพลังงานไฟฟ้า แบบ Catamaran จำนวน 12 ลำ มูลค่างานประมาณ 150 ล้านบาท  โดยมีระยะเวลาโครงการประมาณ 360 วัน
สำหรับเรือโดยสารปรับอากาศพลังงานไฟฟ้า แบบ Catamaran จำนวน 12 ลำ ดังกล่าว มีความยาว 23.97 เมตร กว้าง 7 เมตร และมีน้ำหนักราว 18.5  ตัน  ขับเคลื่อนด้วยระบบมอเตอร์ไฟฟ้าขนาด 135 กิโลวัตต์ จำนวน 2 เครื่อง รองรับผู้โดยสารได้ถึงลำละ 250 คน  เป็นแบบเรือที่ใช้วัสดุจากอะลูมิเนียมที่ให้น้ำหนักเบาช่วยให้ประหยัดพลังงาน มีความสามารถในการทรงตัวดี ระบบขับเคลื่อนด้วยพลังงานไฟฟ้านี้ นอกจากจะเป็นมิตรต่อสิ่งแวดล้อมแล้ว ยังมีระดับเสียงในห้องโดยสารที่เบามากซึ่งจะทำให้ผู้โดยสารรู้สึกถึงความสะดวกสบายในการเดินทางยิ่งขึ้น
โดย ASIMAR ได้รับความไว้วางใจให้เป็นผู้ต่อเรือในครั้งนี้ เพื่อยกระดับคุณภาพของเรือโดยสารให้มีมาตรฐานสากล มุ่งเน้นรองรับความต้องการของผู้โดยสารที่สัญจรในแม่น้ำเจ้าพระยา ให้ได้รับความปลอดภัยและความสะดวกสบาย และเป็นการเชื่อมต่อกับระบบขนส่งมวลชนอื่น เช่น รถไฟฟ้าสายต่างๆ ภายใต้การควบคุมคุณภาพตามมาตรฐาน ISO 9001 : 2015 และคำนึงถึงผลกระทบต่อชุมชนและสิ่งแวดล้อมตามมาตรฐาน ISO 14001 : 2015
ขณะที่ก่อนหน้านี้ ASIMAR ได้ดำเนินการต่อเรือโดยสารอลูมิเนียมปรับอากาศชั้นครึ่ง (Riva Express) จำนวน 4 ลำ ให้กับบริษัท เรือด่วนเจ้าพระยา จำกัด และส่งมอบงานเป็นที่เรียบร้อย โดยจะเริ่มให้บริการในวันที่ 18 พฤษภาคม 2563 นี้  อย่างไรก็ตาม บริษัทยังเดินหน้าประมูลงานใหม่ๆ เพิ่มอย่างต่อเนื่อง  เพื่อเสริมความแข็งแกร่งของมูลค่างานคงค้างในมือ  (Backlog)  ที่มีในปัจจุบันกว่า 170 ล้านบาท